Conor Bradley

Conor Bradley (s. 9. heinäkuuta 2003 Castlederg) on pohjoisirlantilainen jalkapalloilija. Hän edustaa Englannin Valioliigassa pelaavaa Liverpoolia ja on pelipaikaltaan oikea laitapuolustaja.
Seurajoukkueura.
Alkuvaiheet Liverpoolissa.
Bradley liittyi Liverpoolin junioriakatemiaan syyskuussa 2019 pelattuaan sitä ennen Pohjois-Irlannissa St. Patrick’s FC:n ja Dungannon Swiftsin junioreissa. Ensiesiintymisensä Liverpoolin edustusjoukkueessa Bradley teki 21. syyskuuta 2021 Englannin liigacupin ottelussa Norwich Cityä vastaan. Bradley pelasi Liverpoolin 3–0-voittoon päättyneessä ottelussa täydet minuutit. Joulukuussa 2021 Bradley debytoi Mestarien liigassa alkulohkon päätösottelussa AC Milania vastaan, jossa hän tuli vaihdosta kentälle Neco Williamsin tilalle ottelun lisäajalla. Bradley pelasi kaudella 2021–2022 Liverpoolissa yhteensä viisi ottelua: kolme Englannin liigacupissa, yksi FA Cupissa ja yksi Mestarien liigassa.
Bolton Wanderers (2022–2023).
Kesäkuussa 2022 Bradley siirtyi vuoden mittaisella lainasopimuksella kahta sarjatasoa alemmas Bolton Wanderersiin. Bradley teki ammattilaisuransa ensimmäisen maalin 16. elokuuta 2022 Ykkösliigan ottelussa Morecambea vastaan. Maali jäi ottelun ainoaksi ja Bolton voitti ottelun 1–0. Bradley pelasi kaudella 2022–2023 Boltonissa 41 sarjaottelua, joissa hän teki viisi maalia ja antoi viisi maalisyöttöä. Huhtikuussa 2023 hän voitti Boltonissa EFL Trophyn. Hänet palkittiin kauden päätteeksi Bolton Wanderersin vuoden parhaana pelaajana sekä vuoden parhaana nuorena pelaajana.
Paluu Liverpooliin (2023–).
Bradley palasi kaudeksi 2023–2024 Liverpooliin ja allekirjoitti joulukuussa 2023 seuran kanssa vuoteen 2027 ulottuvan jatkosopimuksen. Bradley debytoi Valioliigassa 21. tammikuuta 2024 ottelussa Bournemouthia vastaan, jonka Liverpool voitti 4–0. Bradley syötti ottelussa Diogo Jotan tekemän 3–0-maalin. Kymmenen päivää myöhemmin pelatussa valioliigaottelussa Chelseaa vastaan Bradley teki ensimmäisen valioliigamaalinsa ja syötti joukkueensa ensimmäisen ja kolmannen maalin. Liverpool voitti ottelun lukemin 4–1. Hän pelasi kauden aikana kaikkiaan 11 valioliigaottelua, joista avauskokoonpanossa kymmenen peliä.
Bradley edusti Liverpoolia kaudella 2023–2024 myös Eurooppa-liigassa ja FA Cupissa, pelaten kummassakin neljä ottelua. Liverpoolin voittamassa Englannin liigacupissa hän pelasi neljä ottelua, joista kolme avauskokoonpanossa. Liigacupin loppuottelussa Chelseaa vastaan hän pelasi 72 minuuttia.
Bradley pelasi Liverpoolin valioliigamestaruuteen päättyneellä kaudella 2024–2025 kaikkiaan 19 liigaottelua, joista avauskokoonpanossa seitsemän. Hän antoi kaksi maalisyöttöä. Mestarien liigassa hän oli kolme kertaa avauskokoonpanossa ja tuli kahdesti vaihdosta kentälle. Hän syötti yhden maalin. Hän oli loukkaantumisen vuoksi sivusssa tappiollisesta Liigacupin lopputtelusta.
Maajoukkueura.
Bradley pelasi vuosina 2018–2019 Pohjois-Irlannin alle 16- ja alle 17-vuotiaiden maajoukkueissa. Pohjois-Irlannin A-maajoukkueessa hän pelasi ensimmäistä kertaa 30. toukokuuta 2021 ystävyysottelussa Maltaa vastaan, jossa hän tuli vaihdosta kentälle Stuart Dallasin tilalle ottelun loppuminuuteilla. Bradley teki ensimmäisen maajoukkuemaalinsa 26. maaliskuuta 2024 ystävyysottelussa Skotlantia vastaan. Bradley on elokuun loppuun 2025 mennessä pelannut 25 maaottelua ja tehnyt niissä neljä maalia.